b'\n_START_ARTICLE_\nSouthampton\n_START_SECTION_\nGeografia\n_START_PARAGRAPH_\nEl municipi est\xc3\xa0 a l\'extrem nord d\'un estuari que porta el mateix nom, estuari de Southampton, on els rius Test i Itchen conflueixen poc abans que es trobin amb el riu Hamble, al sud de la ciutat._NEWLINE_El Test t\xc3\xa9 un desnivell, ideal per a la cria de salmons, passa pel marge oest de la ciutat, mentre que l\'Itchen divideix Southampton en dues parts. El port de la ciutat (Town Quay) data del segle XIII i els molls actuals s\xc3\xb3n una obra de la d\xc3\xa8cada del 1830 sobre els aiguamolls entre ambd\xc3\xb3s rius. El moll de l\'oest va ser el darrer en fer-se, quan el 1930 la companyia de ferrocarril Southern Railway Company va requerir m\xc3\xa9s terra, aquesta va ser subministrada del dragatge de l\'estuari, cosa que va millorar l\'entrada de vaixells al port. Aquest estuari t\xc3\xa9 dos moments de pujada de la marea, que facilita el moviment dels vaixells grossos.Aix\xc3\xb2 no \xc3\xa9s causat, en contra de la suposici\xc3\xb3 popular, per la pres\xc3\xa8ncia de l\'illa de Wight al davant de l\'estuari, sin\xc3\xb3 que t\xc3\xa9 a veure amb la forma i profunditat del canal de la M\xc3\xa0nega que, en aquesta zona distorsiona encara m\xc3\xa9s l\'onatge procedent de Fran\xc3\xa7a._NEWLINE_El territori \xc3\xa9s una conca estructural que es va formar en el Paleogen i combina zones d\'argila amb altres de saladar. A Southampton hi ha diversos parcs i espais verds, el m\xc3\xa9s gran ocupa 148 hect\xc3\xa0rees i s\'anomena Southampton Common, que \xc3\xa9s on es fan els festivals d\'estiu i altres activitats, i \xc3\xa9s on hi ha una mena de zoo anomenat Urban Wildlife Centre.Tamb\xc3\xa9 cont\xc3\xa9 petits llacs i pous._NEWLINE_A sota de la ciutat hi ha un gran aq\xc3\xbc\xc3\xadfer d\'aigua termal que s\'aprofita per subministrar aigua calenta a alguns habitatges i tamb\xc3\xa9 s\'usa per generar energia en una central el\xc3\xa8ctrica. \xc3\x89s l\'\xc3\xbanica estaci\xc3\xb3 geotermal del Regne Unit.\n_START_SECTION_\nHist\xc3\xb2ria\n_START_PARAGRAPH_\nJa a l\'edat de pedra hi havia assentaments en l\'\xc3\xa0rea, per\xc3\xb2 foren els romans els qui establiren el primer assentament permanent, conegut com a Clausentum. Era un important port comercial que servia a les ciutats romanes de Venta Belgarum (Winchester) i Sorviodunum (Salisbury)._NEWLINE_Els anglosaxons van traslladar el nucli del poble a l\'altre marge del riu Itchen, en la ubicaci\xc3\xb3 actual. La principal urbanitzaci\xc3\xb3 estava centrada al voltant del que avui en dia \xc3\xa9s l\'\xc3\xa0rea de Saint Mary. Conegut com a Hamwic o Hamwith, va seguir essent important com a port, que formava part de la xarxa comercial que apareix per aquesta \xc3\xa8poca en la zona del mar del Nord i el B\xc3\xa0ltic, amb Ribe, Hedeby, Birka, Quentovic i Dorestad. El nom Hamwic va evolucionar a Hamtun, i finalment a Hampton. _NEWLINE_Durant l\'\xc3\xa8poca de les invasions v\xc3\xadkings del segle IX va entrar en declivi per\xc3\xb2 despr\xc3\xa9s de la conquesta normanda es va construir un castell i al segle XIII ja tornava a ser un port important, on s\'importava principalment vi franc\xc3\xa8s i s\'exportava llana anglesa. Per\xc3\xb2 tot no va ser positiu, el 1348 va arribar la pesta negra, introdu\xc3\xafda en el carregament d\'algun vaixell en aquest port._NEWLINE_La ciutat va ser saquejada el 1338 per un comboi de vaixells francesos, genovesos i monegascs, comandats per Carles Grimaldi, que va emprar el bot\xc3\xad per a fundar el Principat de M\xc3\xb2naco. El rei Eduard III va visitar Southampton el 1339 i va manar que emmurallessin la ciutat, per\xc3\xb2 les obres no es van acabar fins al 1380._NEWLINE_Abans que el rei Enric marx\xc3\xa9s a la batalla d\'Azincourt el 1415, els l\xc3\xadders de l\'anomenat complot de Southampton van ser jutjats en el pub Red Liion i executats despr\xc3\xa9s._NEWLINE_El 1620 va salpar de Southampton el Mayflower, que portava els primers emigrants religiosos cap a Am\xc3\xa8rica. El 1642, durant la guerra civil anglesa, les forces del parlament s\'hi van instal\xc2\xb7lar a Southampton. Dos anys despr\xc3\xa9s els reialistes es van apropar a la rodalia i anaven a prendre la ciutat per\xc3\xb2 van ser aviats que el b\xc3\xa0ndol contrari estava ben perpetrat i van abandonar la idea._NEWLINE_La construcci\xc3\xb3 naval va existir a Southampton des de l\'edat mitjana, per exemple aqu\xc3\xad s\'hi va construir el Grace Dieu d\'Enric V d\'Anglaterra. Al segle XVIII aquesta ind\xc3\xbastria es va mecanitzar aplicant un invent de l\'enginyer Walter Taylor i va esdevenir capdavantera. _NEWLINE_El port de Southampton ha estat emprat diverses vegades amb finalitats militars, per exemple va ser el punt de sortida cap a les guerres contra els francesos al segle XVIII, en la guerra de Crimea i en la dels B\xc3\xb2ers. Southampton va ser designat port militar n\xc3\xbamero 1 durant la primera guerra mundial i va ser el principal lloc d\'arribada de soldats ferits i de presoners de guerra. Tamb\xc3\xa9 va ser crucial en els preparatius per la invasi\xc3\xb3 del 1944. _NEWLINE_Al segle XVIII es va obrir un balneari i, malgrat no tenir una bona platja, es va posar de moda com a lloc d\'estiueig. El 1840 va arribar el ferrocarril i es van fer obres per millorar el moll del port; tot plegat va fer que durant l\'\xc3\xa8poca victoriana aquesta ciutat tingu\xc3\xa9s el sobrenom de "la porta de l\'Imperi Brit\xc3\xa0nic". El 1912 va salpar el Titanic des d\'aquest port, que s\'anunciava com el transatl\xc3\xa0ntic m\xc3\xa9s segur, per\xc3\xb2 va naufragar i quatre de cada cinc membres de la tripulaci\xc3\xb3 eren d\'aquesta ciutat. La companyia Cunard Line va fer d\'aquest port el port d\'enlla\xc3\xa7 m\xc3\xa9s important d\'Europa. El 1938, a m\xc3\xa9s dels vaixells transatl\xc3\xa0ntics es va establir a Southampton una empresa d\'hidroavions anomenada Imperial Airways. El Supermarine Spitfire va ser dissenyat aqu\xc3\xad i va guanyar el trofeu Schneider._NEWLINE_Durant la segona guerra mundial, Southampton va ser molt atacada, ja que era un lloc estrat\xc3\xa8gicament situat important per la seva ind\xc3\xbastria i la Luftwaffe la va bombardejar fins a finals del 1944. Van morir 630 persones, en van resultar ferides unes 2.000 i molts edificis destru\xc3\xafts._NEWLINE_El 1964 Southampton va rebre l\'estatus de ciutat.\n_START_SECTION_\nDemografia\n_START_PARAGRAPH_\nEn el cens del 2001 hi havia un 92,4 per cent de la poblaci\xc3\xb3 d\'\xc3\xa8tnia de pell clara, un 3,8 per del sud d\'\xc3\x80sia, un 1 per cent d\'\xc3\xa8tnia negra, un 1,3 per cent xinesos i un 1,5 per cent d\'\xc3\xa8tnia mixta._NEWLINE_Segons el cens del 2011 Southampton t\xc3\xa9 una poblaci\xc3\xb3 estimada de 236.900 habitants, i un gran nombre (20.000 aproximadament) s\xc3\xb3n immigrants d\'origen polon\xc3\xa8s._NEWLINE_El grup de poblaci\xc3\xb3 m\xc3\xa9s nombr\xc3\xb3s per edats \xc3\xa9s el de 20\xe2\x80\x9324, unes 32.300 persones; en segon lloc el grup entre 25\xe2\x80\x9329 anys, unes 24.700 persones; i en tercer lloc els de 30\xe2\x80\x9334 anys, al voltant dels 17.800. Per concentraci\xc3\xb3 de poblaci\xc3\xb3, Southampton \xc3\xa9s la ciutat m\xc3\xa9s densament poblada del sud-est d\'Anglaterra i la segona, despr\xc3\xa9s de Plymouth, de tota la costa sud._NEWLINE_Entre el 1996 i el 2004, la poblaci\xc3\xb3 va augmentar un 4,9 per cent: la desena en aquesta categoria en relaci\xc3\xb3 a tota Anglaterra.\n_START_SECTION_\nEconomia\n_START_PARAGRAPH_\nEl mar\xc3\xa7 del 2007 h havia 120.305 llocs de treball a Southampton i 3.570 persones buscant feina, aproximadament un 2,4 per cent de la poblaci\xc3\xb3._NEWLINE_Una mica m\xc3\xa9s de la quarta part dels llocs de treball tenen a veure amb el sector de la salut o l\'educaci\xc3\xb3; m\xc3\xa9s del 19 per cent s\xc3\xb3n aut\xc3\xb2noms o petits empresaris i en tercer lloc estan els que es dediquen a la venda al detall, que fan un 16,2 per cent. Entre el 1995 i el 2004, el nombre de llocs de treball va augmentar un 18,5 per cent._NEWLINE_El gener del 2007, el salari mitj\xc3\xa0 d\'un treballador en aquesta ciutat era de 22.267 lliures, 1.700 lliures menys que la mitjana nacional i 3.800 menys que la mitjana a la regi\xc3\xb3 del sud-est._NEWLINE_El port \xc3\xa9s tamb\xc3\xa9 una important font d\'ingressos econ\xc3\xb2mics, hi arriben creuers i a m\xc3\xa9s vaixells de c\xc3\xa0rrega._NEWLINE_Durant l\'\xc3\xbaltima meitat del segle XX, va arribar a la ciutat una gamma diversa d\'ind\xc3\xbastries: avions, la fabricaci\xc3\xb3 d\'autom\xc3\xb2bils, cables, productes d\'enginyeria el\xc3\xa8ctrica i petroqu\xc3\xadmica. Aquests conviuen ara amb les ind\xc3\xbastries m\xc3\xa9s antigues: la m\xc3\xb2lta de cereals i l\'elaboraci\xc3\xb3 de tabac. Una empresa amb gran nombre d\'empleats \xc3\xa9s l\'ag\xc3\xa8ncia estatal de cartografia (Ordnance Survey), que va obrir unes oficines el 2011.'